ଭୁବନେଶ୍ୱର, ଜାନୁଆରୀ ୨୭(ଲୋକାଲ ୱାୟାର): ଆୟବହିର୍ଭୂତ ସମ୍ପତ୍ତି ମାମଲାରେ ଗିରଫ ହୋଇଥିବା ନିଲମ୍ବିତ ଆଇଏଫଏସ ଅଫିସର ଅଭୟକାନ୍ତ ପାଠକ ଏବଂ ଚାକିରି ନାରେ ଠକେଇ ମାମଲାରେ ଗିରଫ ହୋଇଥିବା ତାଙ୍କ ପୁତ୍ର ଆକାଶ ପାଠକଙ୍କୁ ବୁଧବାର ଭୁବନେଶ୍ୱରର ସ୍ୱତନ୍ତ୍ର ଭିଜିଲାନ୍ସ କୋର୍ଟର ଜଜ୍ ଏସ୍. ଦୁବେ ଜାମିନ ପ୍ରଦାନ କରିଛନ୍ତି ।
ଦୁଇ ଲକ୍ଷ ଟଙ୍କାର ବଣ୍ଡ୍ ସହ ୨୦,୦୦୦ ଟଙ୍କା ସିକ୍ୟୁରିଟି ଜମାରେ ୨ଜଣ ଜାମିନଦାରଙ୍କ ମୁଚାଲିକାରେ ଏହି ଜାମିନ ଦିଆଯାଇଛି ।
ତେବେ ଉଭୟ ବିନା ଅନୁମତିରେ ସହର ବାହାରକୁ ଯିବେନାହିଁ କିମ୍ବା ମାମଲାର ସାକ୍ଷୀମାନଙ୍କୁ ପ୍ରଭାବିତ କରିବେ ନାହିଁ ବୋଲି ଜାମିନରେ ସର୍ତ୍ତ ରହିଛି ।
ତେବେ ଉଭୟଙ୍କ ନାମରେ କ୍ରାଇମବ୍ରାଞ୍ଚ ତଦନ୍ତର ମାମଲା ଥିବାରୁ ସେମାନେ ଏବେ ଜେଲରୁ ମୁକୁଳି ପାରିବେ ନାହିଁ ବୋଲି ଜଣାପଡ଼ିଛି ।
ଅପରପକ୍ଷରେ, ଭିନ୍ନ ଭିନ୍ନ ରାଜ୍ୟରେ ମାମଲାର ତଦନ୍ତ ଥିବାରୁ ଏବଂ କେନ୍ଦ୍ରୀୟ ଅଧିକାରୀ ଭାବେ କେନ୍ଦ୍ରର ଅନୁମତି ଆବଶ୍ୟକ ଥିବାରୁ ଭିଜିଲାନ୍ସ ୬୧ ଦିନ ପରେ ମଧ୍ୟ ମାମଲାରେ ଚାର୍ଜସିଟ୍ ଦାଖଲ କରିପାରିନାହିଁ ବୋଲି ବିଭାଗ ପକ୍ଷରୁ କୁହାଯାଇଛି ।
